b'\n_START_ARTICLE_\nPuh\xc4\x83ceni, Anenii Noi\n_START_SECTION_\nAmplasarea geografic\xc4\x83\n_START_PARAGRAPH_\nPuh\xc4\x83ceni este un sat \xc8\x99i comun\xc4\x83 din raionul Anenii Noi. Satul este situat la 47.088485 - latitudine nordic\xc4\x83 \xc8\x99i 29.347051 - longitudine estic\xc4\x83, av\xc3\xa2nd o suprafa\xc8\x9b\xc4\x83 de aproximativ 2.37 kilometri p\xc4\x83tra\xc8\x9bi, cu un perimetru de 5.88\xc2\xa0km(2). Comuna Puh\xc4\x83ceni are o suprafa\xc8\x9b\xc4\x83 total\xc4\x83 de 35.37 kilometri p\xc4\x83tra\xc8\x9bi, fiind cuprins\xc4\x83 \xc3\xaentr-un perimetru de 33.89\xc2\xa0km(2). Satul este situat de-a lungul r\xc3\xa2ului Nistru \xc8\x99i se \xc3\xaemparte \xc3\xaen 4 mici sectoare: Partea garajului, Partea dealului, Partea B\xc4\x83l\xc8\x9bii, Partea Nistrului. Organul local al puterii este prim\xc4\x83ria satului Puh\xc4\x83ceni.\n_START_SECTION_\nScurt istoric\n_START_PARAGRAPH_\nDin cercet\xc4\x83rile unor vechi surse afl\xc4\x83m c\xc4\x83 anul primei atest\xc4\x83ri documentare a satului Puh\xc4\x83ceni este 1523. Istoria satului \xc8\x9bine de numele postelnicului Cozma \xc8\x98arpe, care avea \xc3\xaen posesia sa satele La\xc8\x9bcani, Rediul, Brusturi \xc8\x99i altele, de asemenea \xc8\x99i o parte din \xc8\x98erpeni \xc8\x99i Puh\xc4\x83ceni din \xc8\x9binutul Orheiului. Iar \xc3\xaen 1665 satele sus-numite trec sub obl\xc4\x83duirea postelnicului Stamati, deoarece Cozma \xc8\x98arpe s-a r\xc4\x83zvr\xc4\x83tit \xc3\xaempotriva domnitorului, fugind \xc3\xaen Polonia._NEWLINE_Anul 1845 este anul primei atest\xc4\x83ri documentare a bisericii din satul Puh\xc4\x83ceni, iar \xc3\xaen 1874 s-a construit din piatr\xc4\x83 Biserica \xc3\xaen numele Sf. Arhanghel Mihail. Serviciul divin se oficia \xc3\xaen limba rom\xc3\xa2n\xc4\x83. Se foloseau c\xc4\x83r\xc8\x9bi de rit editate la tipografia eparhic\xc4\x83 din Chi\xc8\x99in\xc4\x83u. \xc3\x8en anul 1878 func\xc8\x9bia de preot era prestat\xc4\x83 de Mihail Cegolea, iar din Anuarul ,,Socec\xe2\x80\x9d al Rom\xc3\xa2niei Mari de la 1924 afl\xc4\x83m c\xc4\x83 \xc3\xaen sat locuiau 2520 de oameni, primarul era Cojocaru Gheorghe, preot Pl\xc4\x83m\xc4\x83deal\xc4\x83 Ioan, str\xc4\x83mo\xc8\x99ul sculptorului Alexandru Pl\xc4\x83m\xc4\x83deal\xc4\x83. \xc3\x8en sat func\xc8\x9biona \xc8\x99coala, erau b\xc4\x83cani, c\xc3\xa2rciumari, cizmari, mori cu abori, teascuri de ulei, croitori \xc8\x99i banca popular\xc4\x83 ,,Tov\xc4\x83r\xc4\x83\xc8\x99ia\xe2\x80\x9d cu un capital de 40000 de lei. \xc3\x8en anul 1872 \xc3\xaen sat a fost deschis\xc4\x83 \xc8\x99coala ministerial\xc4\x83 de 4 ani, primul \xc3\xaenv\xc4\x83\xc8\x9b\xc4\x83tor a fost Vladimir Ia\xc8\x9bemirschii.\n_START_SECTION_\nDate demografice\n_START_PARAGRAPH_\n\xc3\x8en anul 1997, popula\xc8\x9bia satului Puh\xc4\x83ceni a fost estimat\xc4\x83 la 4105 de cet\xc4\x83\xc8\x9beni. Conform datelor recens\xc4\x83m\xc3\xa2ntului din anul 2004, popula\xc8\x9bia satului constituie 3775 de oameni, iar num\xc4\x83rul actual de locuitori 3881, 49.25% fiind b\xc4\x83rba\xc8\x9bi, iar 50.75% femei. \xc3\x8en satul Puh\xc4\x83ceni au fost \xc3\xaenregistrate 1189 de gospod\xc4\x83rii casnice la recens\xc4\x83m\xc3\xa2ntul din anul 2004, pe c\xc3\xa2nd \xc3\xaen 2010 num\xc4\x83rul acestora a crescut p\xc3\xa2n\xc4\x83 la 1391. Membrii acestor gospod\xc4\x83rii alc\xc4\x83tuiau 3775 de persoane, iar m\xc4\x83rimea medie a unei gospod\xc4\x83rii era de 3.2 persoane. Gospod\xc4\x83riile casnice erau distribuite, \xc3\xaen dependen\xc8\x9b\xc4\x83 de num\xc4\x83rul de persoane ce le alc\xc4\x83tuiesc, \xc3\xaen felul urm\xc4\x83tor: 17.41% - 1 persoan\xc4\x83, 18.67% - 2 persoane, 19.85% - 3 persoane, 26.83% - 4 persoane, 10.68% - 5 persoane, 6.56% - 6 \xc8\x99i mai multe persoane.\n_START_SECTION_\nEconomia\n_START_PARAGRAPH_\nEconomia \xc3\xaen sat o alc\xc4\x83tuiesc agen\xc8\x9bii economici, exportul m\xc4\x83rfurilor agricole \xc8\x99i industriale, importul materiei prime, leg\xc4\x83turile cu satele vecine, comer\xc8\x9bul intern \xc8\x99i extern realizat \xc3\xaentre cet\xc4\x83\xc8\x9beni. \xc3\x8en sat se dezvolt\xc4\x83 proprietatea privat\xc4\x83 \xc3\xaen ramurile: viticultura, pomicultura, apicultura, precum \xc8\x99i sectorul zootehnic  \xe2\x80\x94 cre\xc8\x99terea bovinelor, porcinelor, ovinelor \xc8\x99.a. \xc3\x8en ultimii 15 ani popula\xc8\x9bia cultiv\xc4\x83 legume \xc3\xaen sere, ro\xc8\x99iile crescute fiind comercializate la pie\xc8\x9bile din \xc8\x9bar\xc4\x83, precum \xc8\x99i v\xc3\xa2ndute agen\xc8\x9bilor intermediari, ce le export\xc4\x83 \xc3\xaen Belarus.\n_START_SECTION_\nTradi\xc8\x9bii\n_START_PARAGRAPH_\nSatul se m\xc3\xa2ndre\xc8\x99te cu me\xc8\x99teri\xc8\x9bele populare Budi\xc8\x99teanu Galina \xc8\x99i Ceban Ludmila, care \xc8\x99i-au expus lucr\xc4\x83rile la diverse expozi\xc8\x9bii din sat, raion \xc8\x99i republic\xc4\x83._NEWLINE_Monumente:_NEWLINE_Pe teritoriul satului se afl\xc4\x83 2 monumente \xc3\xaen memoria osta\xc8\x99ilor c\xc4\x83zu\xc8\x9bi \xc3\xaen cel de-al Doilea R\xc4\x83zboi Mondial, \xc8\x99i bustul marelui poet al neamului rom\xc3\xa2nesc, Mihai Eminescu.'